b'\n_START_ARTICLE_\nElvebiller\n_START_SECTION_\nUtseende\n_START_PARAGRAPH_\nSm\xc3\xa5 (1\xe2\x80\x937 mm), avlange biller. Artene i underfamilien Elminae er glatte og blanke, underfamilien Larainae fint h\xc3\xa5rete og matte. Gamle biller kan kjennes p\xc3\xa5 at de er \xc2\xabtilgrodde\xc2\xbb med alger og mikroorganismer. Familien kan s\xc3\xa6rlig kjennes p\xc3\xa5 lange fotledd med store kl\xc3\xb8r, som brukes til \xc3\xa5 klamre seg fast til bunnen. Hodet er lite, antennene er middels lange, 7\xe2\x80\x9311-leddete, tr\xc3\xa5d- eller k\xc3\xb8lleformede. Brystkjoldet (pronotum) har opph\xc3\xb8yde lengdelister hos underfamilien Elminae. Dekkvingene er avlange med punktrekker, ofte ogs\xc3\xa5 opph\xc3\xb8yde lengdelister. Beina er lange, s\xc3\xa6rlig fotleddene, og ganske kraftige. Det ytterste fotleddet b\xc3\xa6rer uvanlig store kl\xc3\xb8r. Larvene er flattrykte og langstrakte. Ryggplater (tergitter) og bukplater (sternitter) er tydelig markerte. Hodet er ganske lite med korte antenner og sm\xc3\xa5 kjever (mandibler). De tre parene med bein er korte og kraftige, og bakkroppen langt tilspisset.\n_START_SECTION_\nLevevis\n_START_PARAGRAPH_\nElvebillene kryper rundt p\xc3\xa5 bunnen av rennende vann. De kan ikke sv\xc3\xb8mme og er avhengige av \xc3\xa5 klamre seg fast til bunnen. B\xc3\xa5de larvene og de voksne lever av \xc3\xa5 skrape alger og detritus fra steiner og grus. Noen f\xc3\xa5 arter lever p\xc3\xa5 vannplanter i stillest\xc3\xa5ende vann._NEWLINE_Larvene puster med gjeller som sitter inne i endetarmen (kan skytes ut), mens de voksne billene har et s\xc3\xa5kalt plastron. Undersiden er dekket av vannavst\xc3\xb8tende (hydrofuge) h\xc3\xa5r. Disse holder p\xc3\xa5 plass en s\xc3\xb8lvaktig hinne av luft, og oksygenutveksling skjer mellom denne og det omringliggende vannet. Denne tilpasningen gj\xc3\xb8r at billene ikke trenger komme til overflaten for \xc3\xa5 f\xc3\xa5 luft, men til gjengjeld er de avhengige av vann med h\xc3\xb8yt oksygeninnhold, slik som kaldt, raskt rennende vann. De utvokste larvene kryper p\xc3\xa5 lang og forvandler seg til en puppe i en utgravd hule p\xc3\xa5 bredden. De nyklekte billene kan fly langt, men n\xc3\xa5r de f\xc3\xb8rst har funnet en passende bekk sl\xc3\xa5r de seg vanligvis til der for resten av livet. De kan leve flere \xc3\xa5r.'